میر اَشرپِؔ دُرّاءِ ادیرہ ،بے نامءُ نشانیءِ سیمسراں
گلزار گچکی
مرچی بزاں 9 دسمبر 2018ءَ گوں بجارؔ بلوچ ءُ اخترؔ حامدءِ پجّیءَ میر اشر پؔ ِ دُرّاءِ ادیرہ ءِ شوہازگءِ نیتءَ تمپءِ ترّءُ تابءَ پہ دَراَتکیں ۔ من ءُ بجاؔر بلوچ سُہّبءِ ساہت 11ءَ چہ تربتءَ رہادگ بوتیں ءُ چہ کلاتک ءَ اخترؔحامد زُرتءُ رہادگ بوتیں۔ راہءَ مئے گپّءُ تران بلوچی زیمر، میر اشرپِؔ دُرّا ءُ اے دگہ راجی بامردانی باروا اِتنت۔ ما کہ اللہ بہت کلاتکءَ سر بوتیں گڑا ماسٹر خورشید بالیچہ ئیءَ را کالے کتءُ گُشت کہ مئے سُبارگءَ تیار کن کہ ما چہ تمپءَ واتر بیں گڑا بالیچہ ءَ تئی کرّءَسُبارگءَ جَلّیں بلئے موسیٰ بلوچ لازُم اِنت کہ موجود ببیت۔ ماسٹرخورشید ؔ بلوچ ءَ ہَو کتءُ ما پہ دلجمی جُنزان بوتیں۔دیمترءَ من ڈاکٹر ناصرؔ گچکیءَ را فون کت کہ ما تمپءَ پیداکیں مارا میر اشرپِؔ دُرّاءِ اَدّیرہءَ ببر۔ ڈاکٹرؔءَ گشت ، “بیااِت شمئے سُبارگءَ پِرکناں”۔ من گُشت ، “اِناں ڈاکٹرؔ، مئے سُبارگ ءِ بندءُبست بوتگ، ما گوں تو چاہ وریں”۔ءُ ما دیم پہ تمپ جنزانءُ راہءَ بلوچی زیمرءُ مجلس ءَ دلگوش بوتیں بلئے دَگءَ وار ندات ۔ تربت تا نودز زبیدہؔ جلال دَگ کمو شرکنگ بوتگ اَتءُ ما پہ آسودگ اےٹُکرءِ سفر بُراِت بلئے دیم چہ نودزءَ دَگ سکّ پُروشتءُ پروش اَت ءُ ہمک یکّ کلومیٹرےءَ امینچو کَنڈءُ بیٹ ئے مان اَت کہ گریبءِ کرگین ءَ ہم اِنچو ٹُنگ مان نیست۔
ما کہ رودبنءَ سربوتیں گڑا ڈاکٹر ناصرؔ گچکیءِ کال اتک کہ شُما کُجا سراِت؟ من پسّہ دات، رودبنءَ”۔ گشت ئے ، “شریں بیااِ ت من بازارء شمئے َ ودارءَ اوں”۔ ما نامءِ پکّا، بلئے کچّا ئیں پُرشتگیں دَگءَ جنان ءُ پروشان تمپءِ کراسءَ سربوتیں ءُ تمپءِ لنک دَگ گپتءُ دیم پہ تمپءَ جہلاد بوتیں۔ لنک روڈ چہ زبیدہؔ جلال شہ دَگءَ دستے دیمءَ اَت کہ مردُم نزانت کُجام نیمگءَ موٹلءَ بران بکنت کہ سنگءُ ڈٍوکءُ کنڈءُ بیٹاں چہ بہ رکّ اِیت۔ حیر ما تمپءَ کساس 12:30 ءَ سربوتیں ءُ نوکی شہرءَ پُتِرتیں داں دیست کہ بلوچی زبانءِ کلانہیں شاعر واجہ بشیر بیدارؔ چہ کرولا موٹلےءَ ایرکپگءَ اِنت ۔ ما وتی موٹل داشتءُ گوں واجہ بیدارؔءَ دستءُ دروت بوتیں کہ مسعود جلیسؔ ہم چہ موٹلءَ اتکءُ ما کلہے اوشتاتءُ وتی آہگءِ مولءُ مُراد گشت۔ واجہ بیدارءَ گُشت ، ” میر اَشرپِؔ دُرّاءِ ادیرہءَ زانیں کہ ما زمانگے واجہ عبدالحق ہوتءِ کمکءَ کسانکیں پسیل ئے ءَ کتگ، من شمارءَ وت بریں”۔ ما گُشت چدءُ شرتر چے بیت۔ ہمے نیامءَ من ڈاکٹر ناصر ؔگچکی ءَ را کال کت کہ ما تمپءَ سریں ءُ واجہ بیدارؔ ءُ مسعود جلیسؔءِ پجّیءَ بازارءَ دکانےءِ دیمءَ اوشتاگیںءُ واجہ بیدارؔ گشیت من ادیرہءِ ہَندءُ دَمَگءَ زاناں شمارا وت براں”۔ ڈاکٹرؔءَ پسہ دات شریں گڑا شما یکبرے لوگءَ بیااِت”۔
ما سرپہ رند دو موٹلاں دیم پہ ڈاکٹر ناصرگچکیءِ اوتاکءَ شُتیں۔ ادا ما آپءُ تامءِ پجّیءَ گوں واجہ بیدارؔءَ بلوچی زیمرءَ میر اَشرپِؔ دُرّاءِ کرد ءِ بابتءَ گورائیءَ گپّءُ تران کت۔ واجہ بیدارءَ مارا واجہ میر اشرپؔءِ باروا بازیں احوالے داتءُ گشت ئے ہمے دَمَگ ءَ بَلُّک بَزنازؔ نامی زالے بوتگ کہ چو اشرپِؔ دُرّاءَ وشّ توارے بوتگءُ وتءُ اشرپِؔ دُرّاءَ مقابلہ کم کتگ۔ ہمے پیمءَ واجہ بیدارءَ وتی گپّانی تہا تمپءِ یکّ دگہ لبزانکی کارستے کہ نام ئے” مُلّا جنگیان ” بوتگ ، ہم بابتءَ مارءَ مالومدار کت۔ واجہ بیدارؔ ءَ گشت کہ ، ” منی نزّءَ’ مُلّا جنگیانؔ’ چہ ‘ملّا پازُل’ءَ کمتریں شاعرے نہ بوتگ، بلئے ما شموشتگءُ نوں کبرئے ہم زانگ نبیت۔ البتہ من زمانگاں جہدے کتگ ات کہ آئیءِ کبر ہم جوڑ کنگءُ پہازگ ببیت تنکہ دائمی گارءُ بیگواہیءَ چہ بہ رَکّ اِیت”۔
ماکساس یکّ کلاکےءَ ڈاکٹر ناصر ؔ گچکی ءِ اوتاکءَ نشتءُ مجلس کت ءُ وہدے کہ دَراتکیں داں واجہ ماسٹر محمد خان ؔ گچکی ہم سربوت۔ ما دستءُ دروت بوتیں گوں واجہ ءَ رہّ رواجُکی کسانکیں مجلسے کت ءُ واجہ ءَ مارامیر اشرپؔءِ دُرّاءِ بابتءَ چندے گرانبہائیں مالومداری دات۔ چِدءُپَدما ڈاکٹر ناصر ؔ گچکیءُ واجہ محمد خانؔ گچکی ءَ چہ موکل گپتءُ دیم پہ میر اَشرپِؔ دُرّاءِ ادیرہءِ شوہازگءَ رہادگ بوتیں۔ مسعود جلیسءُ بشیر بیدارؔ یکّ ماٹلےءَ ساری بوتنتءُ منءُ بجؔارءُ اخؔتر حامد دومی موٹلءَ آہانی پُشت ءَ رہادگ بوتیں۔
موٹل تمپءِ تنکیں دَمکاں روان روان داں میتگءِ تہا کہ ” کوہ گورمیتگءِ کبرستان “ئے گُشنت ، شُتءُ سربوت۔ چپّءُ چاگردءَ لوگ اَنتءُ یکّ کمپانےءِ ڈکّءِ دَپءَ دو پَٹَکیں پسیل اَتنت کہ ڈُریتگیں مانش ئے مان اَت ۔ یکّ پسیلے مستراَنتءُ آئیءِ مانش یکّےءَ چہ گیش اَنت۔ وہدے کہ پنچ فٹءِ دوریءَ دومی پسیل کہ کساس پنچ فٹ دراجءُ پنچ فٹ پراہ اَت ءُ یکّ چمشودے ءَ گوں ہمدپ اِنتءُ ہمے چمشودءِ سِلّیں آپے کَشءَ شتور گران اَنت ، بشیر بیدار ءَ کہ دیست یکپارگی گُشت ئے، ” ہمیش اِنت اَشرپؔءِ دُراءِ کبر “۔ ما کبرءِ کشءُ کراں تَرّاِت ءُآئیءِ جاور چاراِتنت کہ ہِشتءُ گِلءَ گوں جوڑ کتگیں پسیلے کہ زمانگءِ بے کماریءُ اَبرمءِ زوراکیءَ پُرشتءُ پروش کتگ کہ نوں کساس بے نامءُ نشان بوہگی اِنت اگاں پہازگ مبیت ۔کبرءِ جند گوں زمین ءَ ہم ماپ بوتگءُ بس کسانکیں چیدگے پشت کپتگ کہ زانگ بیت کہ ادا کبرے اَست۔ پسیلءَ کسانیں دَرے ہم پِرکہ پہک پچ اِنت۔ کبرءِ گوریچانی نیمگءَ بزاں سرونءَ شکّّ نیست ءُ نبشتہءُ نشانءَ پہ ہچٗی نگواہ اِیت۔اَلبتہ پادوماں کسانیں سنگے مِکّ اِنت کہ آئیءِ سرا ہم ہچّ نبشتہ نہ نیست۔ بشیر بیدارءَ گُشت ، ” میراشرپِؔ دُرّاءِ کبرءِ اے کسانکیں پسیل عبدالحق ہوتؔ ءَ شرکتگ۔ زَرّءُ مال ہمائیءَ کتگ، وہدے کہ سکینءُ ہمراداری من، مبارکؔءُ ماسٹرمحمدؔ خانءَ کتگ۔
مافاتحہ وَنتءُ دیم ءَ مُلّا گاجیانؔءِ کبرءِ درگیجگءَ تمپءِ داکخانہءِ کشءِ کبرستانءِ شُتیں کہ اودءَ ما مزنیں پٹّءُ پولءُ شوہازے کت بلئے بے سوب بوتیں۔ بیدارؔءَ گُشت، ” من دیری مُلّا گاجیانؔءِ کبر شوہازگ بلئے نوں باز وہد گوشتگءُ منءَ یات نکنت کہ کجام اَنت ءُ شکّ ہم موسمءَ لڈینتگءُ کور کتگ اَنت کہ ہچّ زانگ ءُ واناک نہ اَنت۔
ما واجہ بیدارؔ بُرتءُ کونشکلاتءَ سرکتءُ دیم پہ بالیچہ ءَ ماسٹر خورشیدؔ بلوچءِ گورءَ سربوتیں کہ اودا آ گوں موسیٰؔ بلوچ ءُ سلمان ؔبلوچ ءَ مئے وداریگ اَت۔ ما گوں وتی مہمانداراں سُ بارگ کتءُ دیم پہ کیچ ءَ رہادگ بوتیں، گورئے اُمیت ءَ کہ بلوچی میوزک پروموٹرز سوسائٹی ءِ جہدانی بروردءَ بلوچی زُبانءِ باکمالیں زہیریگ گُش ، “میر اشرپِؔ دُرّا”، ءِ ادیرہ جوڑ کنگ بیت تنکہ آ بے نام ءُ نشان بووگءَ چہ بہ رَکّ اِیت۔